-  కీలకంగా నిలవనున్న ఫలితాలు, సూక్ష్మ గణాంకాలు
-  రెండు వారాలుగా నష్టాలతో నెట్టుకొస్తున్న మార్కెట్లు
 ముంబయి: వరుసగా గత రెండు వారాల నుంచి నష్టాల్లో నిలుస్తున్న దేశీయ స్టాక్‌ మార్కెట్లు సోమవారంతో ప్రారంభమయ్యే వారంలో లాభాలలో పయనించే అవకాశాలున్నట్లుగా మార్కెట్‌ వర్గాలు చెబుతున్నాయి. సోమవారంతో (మే 9తో) ప్రారంభమయ్యే కొత్త ట్రేడింగ్‌ వారంలో దేశీయ స్టాక్‌ మార్కెట్లను ప్రధానంగా సూక్ష్మ గణాంకాలు ప్రభావితం చేయనున్నాయి. కొత్త వారంలో మార్కెట్లను పారిశ్రామికోత్పత్తి, కీలక రంగాల ఉత్పత్తి, ద్రవ్యోల్బణం సూచీల గణంకాలు, వివిధ కంపెనీల ఆర్ధిక ఫలితాలు వాటిపై మార్కెట్‌ వర్గాల అంచనాలు ప్రభావితం చేయనున్నాయి. మే 12న మార్చి మాసానికి సంబంధించిన 'పారిశ్రామిక ఉత్పత్తి సూచీ' (ఐఐపీ) గణంకాలను ప్రభుత్వం వెల్లడించనుంది.
ఫిబ్రవరిలో 2 శాతం పెరిగిన ఐఐపీి ఆ తర్వాత వరుసగా ప్రతికూలతను ఎదుర్కోంటు వస్తోంది. ఏప్రిల్‌ మాసం 'వినియోగదారుల ద్రవ్యోల్బణం సూచీ' (సీపీఐ) కదలికలను కేంద్ర గణంకాల శాఖ గురువారం (12న) ప్రకటించనుంది. మార్చిలో సీపీఐ 4.83 శాతంగా నమోదై 6 మాసాల కనిష్ట స్థాయి చేరింది. ఈ వారంలో పలు కార్పొరేట్‌ కంపెనీలు, బ్యాంకులు వచ్చే వారంలో మార్చితో ముగిసిన త్రైమాసికపు ఆర్థికర ఫలితాలను వెల్లడించనున్నాయి. హెచ్‌యూఎల్‌, ఎస్‌కెేఎఫ్‌, ఏషియన్‌ పెయింట్స్‌, హావెల్స్‌, కోటక్‌ మహీంద్రా బ్యాంకు, సౌత్‌ ఇండియన్‌ బ్యాంకు, డాక్టర్‌ రెడ్డీస్‌, గ్లెన్‌మార్క్‌, బ్యాంకు ఆఫ్‌ మహారాష్ట్ర, నెస్లే ఇండియా, మనప్పుఱ్ణం, పొలారీస్‌ తదితర కంపెనీలు ఆర్థిక ఫలితాలను ప్రకటించనున్నాయి. వీటి ఫలితాలు ఆయా స్టాక్‌లకు మాత్రమే కాకుండా సంబంధిత రంగాల పనితీరును కూడా ప్రభావితం చేయనున్నాయి. ఇవి దలాల్‌ స్ట్రీట్‌కు అత్యంత కీలకం కానున్నాయి. ఇప్పటికే సూచీల వరుస నష్టాలతో కుంగిన నేపథ్యంలో సోమవారం నుంచి ప్రారంభమయ్యే ట్రేడింగ్‌ వారంలో మార్కెట్లు పుంజుకునే అవకాశాలున్నట్లుగా మార్కెట్‌ వర్గాలు అభిప్రాయపడుతున్నాయి.
1.4 శాతం కుంగిన సూచీలు..
 వరుసగా రెండో వారంలోనూ భారత మార్కెట్లు నష్టాలను చవి చూశాయి. అదాని పోర్ట్స్‌ అండ్‌ సెజ్‌ సూచీ అత్యధిక తన విలువను కోల్పోయింది. మే 6తో ముగిసిన వారంలో బీఎస్‌ఈ సెన్సెక్స్‌ 378 పాయింట్లు (1.48 శాతం) క్షీణించి 25,228.50 పాయింట్లకు పడిపోయింది. నేషనల్‌ స్టాక్‌ ఎక్సేంజీ సూచీ నిఫ్టీ 116 పాయింట్లు (1.48 శాతం) పతనమై 7,733.45 పాయింట్ల వద్ద ముగిసింది. సెన్సెక్స్‌లోని 30 స్టాక్స్‌కు గాను 23 షేర్లు ప్రతికూలతనే ఎదుర్కొన్నాయి. అదాని పోర్ట్స్‌ అండ్‌ సెజ్‌ సూచీ అత్యధికంగా 18.17 శాతం కుంగి రూ.238.25 వద్ద ముగిసింది. ఇదే క్రమంలో ఐసీఐసీఐ బ్యాంకు 7.80 శాతం, డాక్టర్‌ రెడ్డీస్‌ ల్యాబ్‌ 7.31 శాతం, టాటా స్టీల్‌ 6.02 శాతం, ఓఎన్‌జీసీ 4.41 శాతం చొప్పున క్షీణించి అధిక నష్టాలు చవి చూసిన వాటిలో టాప్‌లో ఉన్నాయి. మరోవైపు హెచ్‌డీఎఫ్‌సీ, గెయిల్‌, ఏషియన్‌ పెయింట్స్‌, భెల్‌ సూచీలు వరుసగా 7.24 శాతం, 6.62 శాతం, 2.34 శాతం, 1.08 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. రంగాల వారిగా లోహ, బ్యాంకింగ్‌, ఐటీ సూచీలు వరుసగా 3.60 శాతం, 3.01 శాతం, 2.54 శాతం చొప్పున అధిక విలువ కోల్పోయాయి. ఇతర సూచీలు అన్నీ కూడా నష్టాలలోనే నిలిచాయి. బీఎస్‌ఈ-500లో బ్లూస్టార్‌, జిందాల్‌ పాలీ, వెల్‌స్పన్‌ ఇండియా, పీవీఆర్‌, బీఈఎంఎల్‌, స్పైస్‌ జెట్‌, ఐషర్‌ మోటార్స్‌, ఇమామీ, మారికో సూచీలు 52 వారాల కనిష్ట స్థాయికి పడిపోయాయి.
మీ స్నేహితులకు రికమెండ్ చెయ్యండి